b'\n_START_ARTICLE_\n4 \xc3\x97 100 meter stafett\n_START_PARAGRAPH_\n4 \xc3\x97 100 meter stafett er en friidretts\xc3\xb8velse som l\xc3\xb8pes i separate l\xc3\xb8pebaner over en runde der fire l\xc3\xb8pere l\xc3\xb8per 100 meter hver. L\xc3\xb8perne starter som ved den individuelle 400 meter, med tilm\xc3\xa5lt avstand ettersom hvilken bane de er tildelt. L\xc3\xb8perne l\xc3\xb8per med en stafettpinne som skal overleveres den neste l\xc3\xb8peren innenfor et vekslingsfelt p\xc3\xa5 20\xc2\xa0m. Vekslingsfeltet er vanligvis merket med gule linjer, og strekker seg 10\xc2\xa0m til hver side av hvert 100\xc2\xa0m merke. Ytterligere 10\xc2\xa0m lenger bak er det merket hvor l\xc3\xb8peren kan begynne \xc3\xa5 akselerere f\xc3\xb8r vekslingen._NEWLINE_Overleveringen av stafettpinnen gj\xc3\xb8res vanligvis uten at ut\xc3\xb8veren som mottar pinnen snur seg. I akselerasjonen retter den utg\xc3\xa5ende l\xc3\xb8peren en h\xc3\xa5nd strakt bakover p\xc3\xa5 signal fra den kommende l\xc3\xb8peren, innenfor vekslingsfeltet. Det er den kommende l\xc3\xb8perens oppgave \xc3\xa5 plassere pinnen trygt i h\xc3\xa5nden til sin lagkamerat. Det er vanlig at f\xc3\xb8rste og tredje etappe l\xc3\xb8per med pinnen i h\xc3\xb8yre h\xc3\xa5nd, mens andre og siste etappe holde den i venstre h\xc3\xa5nd. Godt drillede vekslinger kan v\xc3\xa6re avgj\xc3\xb8rende for sluttiden, og p\xc3\xa5 grunn av farten i l\xc3\xb8pet er det ikke uvanlig med feil i vekslingene, ogs\xc3\xa5 p\xc3\xa5 det h\xc3\xb8yeste niv\xc3\xa5et.'